
Teitl yr aseiniad: Ymateb i erthygl, gan roi tystiolaeth o wybodaeth a dealltwriaeth 
o themâu sy’n gysylltiedig ag addysgu’r Gymraeg yn y sector Saesneg.


Cyflwynwyd nifer o themâu sy’n gysylltiedig ag addysgu’r Gymraeg yn y sector Saesneg yn erthygl Huw Lewis (2015) ‘Cymraeg Ail Iaith yn ein cwricwlwm newydd’ a sut mae modd ceisio datrys yr heriau sy’n wynebu’r addysg yma. Prif syniad yr erthygl yw sicrhau bod pobl ifanc Cymru yn cael y cyfle i ddysgu’r Gymraeg mewn ffordd lwyddiannus. Amlyga Lewis (2015) yr effaith gall hyn cael ar fywydau pobl ifanc trwy gynyddu ei werth masnachol wrth gychwyn yn y byd gwaith. Cefnogir hyn yn adroddiad Yr Athro Sioned Davies (2013: t.24) ‘Un iaith i bawb’, wrth nodi “gallai medru’r Gymraeg arwain at fod yn fwy cyflogadwy.” Pwysleisir hyn pwysigrwydd addysgu’r Gymraeg yn y sector Saesneg gan ei fod yn cael effaith hir dymor ar fywydau’r bobl ifanc. Yn ogystal, mae hyn yn annog magu perthynas gyda rhieni’r plant i’w haddysgu nhw am yr effaith gall ddysgu’r iaith cael ar eu plant. Adleisia Donaldson (2015: t.59) hyn yn ei adroddiad ‘Dyfodol Llwyddiannus’ wrth sôn am yr “angen cynyddol mewn sefydliadau yn y sectorau cyhoeddus a phreifat am staff sy’n gallu defnyddio’r Gymraeg yn hyderus yn eu swyddi” yn y dyfodol. Wrth sôn am hyn, mae’n amlygu’r hyn a ddywed Davies bod y sgil o siarad Gymraeg yn sicr yn manteisiol yn y dyfodol.

Yn ychwanegol, pwysleisia Lewis (2015) arwyddocâd diwylliant y Cymry wrth addysgu’r Gymraeg yn y sector Saesneg gan geisio sicrhau bod pobl ifanc yn cael “dealltwriaeth dda o fywyd diwylliannol Cymru” ac yn deall pwysigrwydd dysgu’r iaith. Gwnaiff Donaldson (2015) amlygu’r berthynas yma rhwng dysgu iaith a magu diwylliant gan argymell bod angen i ddiwylliant Cymru cael ei gynnwys ar draw y gwricwlwm. Felly, i grynhoi, wrth geisio addysgu plant am ddiwylliant Cymru mae’n hollol bwysig sicrhau ei fod yn cael ei gynnwys mewn amryw o wersi yn yr ysgol. 
Fodd bynnag, gellir cwestiynu a ydy hyn yn ddigon? A oes angen gwneud mwy nag hyn i wella ansawdd siarad Cymraeg yn y sector Saesneg? Yn ychwanegol i gynnwys diwylliant Cymru yn drawsgwricwlaidd, sonia Davies (2013: t.42) bod angen i’r iaith a diwylliant cael ei gynnwys ym mhob agwedd posib o fywydau pobl ifanc. Yn ei hadroddiad, mae’n cyfeirio at fudiadau’r ‘Urdd’ a ‘Mentrau Iaith Cymru’ a noda bod y  “ddau fudiad yn bwysig o ran cynnig cyfleoedd i ddefnyddio’r Gymraeg y tu allan i’r ystafell ddosbarth”. Mae hyn yn rhywbeth y mae Lewis yn grybwyll â hefyd. Yn ôl Siarter Mentrau Iaith Cymru (2013) mae yna bwyslais enfawr ar sicrhau bod y Gymraeg yn cael ei ddefnyddio’n hyderus o fewn gymunedau mewn bywyd bob dydd. Gellir gwneud hyn drwy geisio integreiddio’r iaith i mewn i gymunedau ar draws Cymru, sy’n sicrhau bod y plant yn cael y cyfle i ddefnyddio’r iaith tu allan i’r ystafell dosbarth. Yn ôl arolwg gan Lywodraeth Cymru (2015), dim ond 53% o siaradwyr Cymraeg sy’n siarad yr iaith yn ddyddiol, mae hyn yn pwysleisio efallai nad yw’r system ar ei orau ar hyn o fryd a bod angen newidiadau sylweddol i wella hyn. Wrth gynnwys mudiadau megis ‘Mentrau iaith’ a’r ‘Urdd’ gellir sicrhau fod y safon o Gymraeg a glywai pobl ifanc yn ddyddiol yn uwch.

Mae Ysgol Plascrug, Aberystwyth ar flaen y gad wrth arddangos arferion da yn ymwneud a defnyddio diwylliant Cymru i annog disgyblion, i ehangu ei sgiliau Cymraeg. Yn ôl adroddiad Estyn (2018) dim ond 5% o ddisgyblion Ysgol Plascrug sy’n siarad Cymraeg gartref, sy’n cefnogi’r ffaith nad yw’r disgyblion yn y sector Saesneg yn cael digon o gyfleoedd i siarad yr iaith tu allan i’r ystafell dosbarth. Felly, mae’n amlwg ei bod hi’n hynod o bwysig sicrhau bod yna amryw o gyfleoedd i’r disgyblion siarad yr iaith yn yr ysgol. Yn ôl yr adroddiad, mae’r gweithgareddau a gynhaliwyd ar gyfer y disgyblion, megis “Criw Cymraeg” a “Cymraeg Cŵl” yn annog disgyblion i gymryd rhan a gwella’i hyder ynglŷn â siarad yr iaith. Yn ogystal, amlyga’r adroddiad yr effaith caiff diwylliant traddodiadol Cymru megis, Eisteddfod Genedlaethol yr Urdd ar addysg Gymraeg y plant gan nodi bod yr ysgol wedi cael “llwyddiannau parhaus” (Estyn, 2018: t7) yn yr eisteddfod dros y blynyddoedd. Yn sicr, mae hyn yn cefnogi adroddiad Lewis (2015) bod diwylliant yn rhywbeth pwysig iawn wrth ystyried addysgu’r Gymraeg yn y sector Saesneg gan ei fod yn rhoi cyfleoedd i ddisgyblion o gartrefi Saesneg siarad yr iaith tu allan i’r ystafell dosbarth.

Felly, wrth ystyried hyn, gellir efallai ddadlau, mai dysgu’r iaith fel ffordd o gyfathrebu yw’r cam pwysicaf o sicrhau gwelliant mewn addysgu’r Gymraeg yn y sector Saesneg. Crybwylla Lewis (2015) ar hyn, drwy bwysleisio mai drwy’r iaith ar lafar y gwelir cynnydd mewn ymglymiad a dealltwriaeth pobl ifanc o’r iaith gan gyfeirio at adroddiad Donaldson (2015: t60) lle nodir ei bod hi’n bwysig “dysgu Cymraeg fel ffordd o gyfathrebu, yn enwedig cyfathrebu a deall y llafar.”
Cefnogir hyn yn y Cwricwlwm o’r wefan ‘Dysgu Cymru’. Yn ôl rhan llafaredd y ddogfen, mae’n nodi dylai fod plant y Cyfnod Sylfaen medru “ymuno ag eraill mewn rhigymau a storïau syml”. Mae hyn yn datblygu’r syniad ymhellach trwy awgrymu bod ailadrodd ymadroddion yn y Gymraeg ar lafar yn ffordd effeithiol o ddysgu’r iaith o oedran ifanc. Yna, wrth symud i fyny’r ysgol at Gyfnod Allweddol 2, mae disgwyl i ddisgyblion “weld a chlywed gwahanol bobl yn siarad”, mae hyn yn cyfeirio yn ôl at y syniad bod angen i ddisgyblion siarad a chlywed Cymraeg tu allan i’r ystafell dosbarth.
Er bod dysgu’r Gymraeg ar lafar yn sicr yn gweithio i ysgolion ar draws Gymru, gellir efallai ddadlau bod angen fwy o bwyslais ar yr agweddau darllen ac ysgrifennu i ddatblygu’r sgiliau yma ymhellach. Yn ôl adroddiad Estyn o Ysgol Plascrug (2018), nodir, er bod y disgyblion yn y Cyfnod Sylfaen yn medru gwrando a siarad y Gymraeg yn hyderus, “nid yw eu medrau darllen ac ysgrifennu wedi’u datblygu digon.” Felly, mae’n hynod bwysig ac effeithiol i addysgu disgyblion sut i siarad y Gymraeg ar lafar gyntaf, ond, er mwyn gwneud camau pellach yn y dyfodol, bydd angen mwy o bwyslais ar yr agweddau darllen ac ysgrifennu.

Yn olaf, wrth wella sgiliau Cymraeg disgyblion yn y sector Saesneg, mae’n hynod o bwysig bod gan yr athrawon y sgiliau sydd angen ar gyfer addysgu’r safon gorau o addysg Gymraeg. Cyfeirir Davies (2013) at hyn yn ei hadroddiad gan nodi “mae’r safon gyffredinol wedi gostwng yn flynyddol yn ôl adroddiadau Estyn”. Fodd bynnag, nid yw hyn bob amser yn wir ac mae yna rhai eithriadau, yn ôl adroddiad Ysgol Plascrug mae’r cydweithrediad rhwng yr athrawon a’r staff yn “hynod lwyddiannus i greu amgylchedd lle mae bron pob un o’r disgyblion yn awyddus i roi o’u gorau.” Sy’n gwrthddweud yr hyn nodai Davies yn ei hadroddiad gan bwysleisio bod yr athrawon yn neud ei orau glas i sicrhau bod y sgiliau yn cael ie drosglwyddo.

I gloi, mae’n amlwg bod yna angen sylweddol i wella addysgu’r Gymraeg yn y Sector Saesneg. Er mwyn llwyddo i wneud hyn, mae’n bwysig ystyried sgiliau Cymraeg athrawon, ymglymiad disgyblion, arwyddocâd diwylliant Cymru a’r effaith bydd addysgu’r Gymraeg yn cael ar fywydau disgyblion wrth gychwyn yn y byd gwaith. Wrth gyfuno’r agweddau yma, bydd addysgu’r Gymraeg yn y sector Saesneg yn mynd o nerth i nerth. Fel y dywed Colin Baker (2007) “the language is becoming anchored” ac mae’n hynod bwysig sicrhau bod addysg yn ehangu ei gorwelion yn ymwneud â’r iaith.

